CELEX: 52017PC0568
Language: lv
Date: 2017-10-04
Title: Priekšlikums PADOMES ĪSTENOŠANAS REGULA, ar ko attiecībā uz dažiem atbrīvojumiem darījumiem Kopienas iekšienē groza Īstenošanas regulu (ES) Nr. 282/2011

EIROPAS KOMISIJA
            Briselē, 4.10.2017
            COM(2017) 568 final
            2017/0249(NLE)
            Priekšlikums
            PADOMES ĪSTENOŠANAS REGULA,
            ar ko attiecībā uz dažiem atbrīvojumiem darījumiem Kopienas iekšienē groza Īstenošanas regulu (ES) Nr. 282/2011
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               
                  Komisija 2016. gada 7. aprīlī pieņēma Rīcības plānu PVN jomā “Ceļā uz vienotu ES PVN zonu — laiks pieņemt lēmumu”
                     1
                   (rīcības plāns PVN jomā). Tajā Komisija cita starpā paziņoja savu nodomu pieņemt galīgo PVN sistēmu Savienības iekšējās pārrobežu tirdzniecības starp uzņēmumiem (B2B) jomā, pamatojoties uz principu par nodokļu uzlikšanu preču galamērķa dalībvalstī, lai izveidotu stabilu, vienotu Eiropas PVN zonu. Tiesību akta priekšlikuma sagatavošana šādas vienkāršākas un pret krāpšanu drošas galīgās PVN sistēmas izveidei Savienības iekšējās tirdzniecības jomā bija iekļauta Komisijas 2017. gada darba programmā
                     2
                  .
               
               
                  Savos 2016. gada 25. maija secinājumos
                     3
                   Padome ņēma vērā punktus, ko Komisija savā PVN rīcības plānā sniegusi attiecībā uz turpmāko virzību uz galīgo PVN sistēmu, un tās nodomu kā pirmo soli 2017. gadā iesniegt leģislatīvā akta priekšlikumu par galīgās PVN sistēmas izveidi pārrobežu tirdzniecības jomā. Tā arī atkārtoti pauda savu viedokli par to, ka princips par nodokļa uzlikšanu piegādāto preču vai sniegto pakalpojumu izcelsmes dalībvalstī galīgajā PVN sistēmā attiecībā uz uzņēmumu savstarpējiem (B2B) darījumiem būtu jāaizstāj ar principu par nodokļa uzlikšanu preču galamērķa dalībvalstī.
               
               
                  Savos 2016. gada 8. novembra secinājumos
                     4
                   Padome arī paziņoja — kamēr norit Komisijas darbs pie galīgās PVN sistēmas Savienības iekšējās tirdzniecības jomā, būtu jāveic spēkā esošās PVN sistēmas uzlabojumi. Šajā sakarā Padome ir pieprasījusi grozījumus četrās jomās:
               
            
            
               ·apliecinājumi par Kopienas iekšējām piegādēm: Padome aicināja Komisiju izpētīt iespējas izveidot kopēju satvaru ar ieteicamiem kritērijiem attiecībā uz dokumentāriem pierādījumiem, kas vajadzīgi, lai prasītu atbrīvojumu no PVN Kopienas iekšienē veiktām piegādēm;
            
            
               ·PVN identifikācijas numurs: Padome aicināja Komisiju iesniegt tiesību akta priekšlikumu, kura mērķis ir tāda nodokļu maksātāja vai juridiskas personas, kas nav nodokļu maksātāja, kura iegādājas preces, derīgu PVN identifikācijas numuru, ko piešķīrusi dalībvalsts, kas nav nosūtīšanas vai transportēšanas sākumpunkta dalībvalsts, padarīt par papildu materiāltiesisku nosacījumu atbrīvojuma piemērošanai attiecībā uz preču piegādi Kopienas iekšienē;
            
            
               ·ķēdes darījumi: Padome aicināja Komisiju analizēt un ierosināt vienotus kritērijus un pienācīgus leģislatīvus uzlabojumus, kuru rezultātā uzlabotos juridiskā noteiktība un PVN noteikumu piemērošanas saskaņotība, nosakot PVN režīmu darījumu ķēdei, tostarp trīspusējiem darījumiem;
            
            
               ·preču piegāde saņēmējam uz noliktavu (call-off stock): Padome aicināja Komisiju ierosināt grozījumus spēkā esošajos PVN noteikumos, lai pārrobežu tirdzniecībā varētu vienkāršot un vienveidīgi piemērot režīmu attiecībā uz preču piegādi saņēmējam uz noliktavu. Šajā saistībā preču piegāde saņēmējam uz noliktavu attiecas uz situāciju, kad pārdevējs preces pārvieto uz noliktavu, kur tās pieejamas zināmam pircējam citā dalībvalstī, un šis pircējs kļūst par preču īpašnieku, izņemot tās no noliktavas.
            
            
               
                  Lai izpildītu Padomes lūgumu, attiecībā uz pirmo jomu ir ierosināti grozījumi PVN īstenošanas regulā
                     5
                  . Attiecībā uz trim pārējām jomām ir nepieciešami grozījumi PVN direktīvā
                     6
                  , tādēļ uz tām attiecas atsevišķs priekšlikums.
               
            
            
               •Saskanība ar citām Savienības politikas jomām
            
            
               
                  Vienkāršas, modernas un pret krāpšanu drošas PVN sistēmas izveide ir viena no fiskālajām prioritātēm, ko Komisija izvirzījusi 2017. gadam
                     7
                  .
               
               
                  Saskaņā ar Eiropola ES politikas ciklu 2014.-2017. gadam
                     8
                   viena no Eiropas Savienības (“Savienība” jeb “ES”) noziedzības apkarošanas prioritārajām jomām ir arī “pazudušā tirgotāja” krāpnieciskās darbības PVN jomā apkarošana.
               
               
                  Administratīvā sloga samazināšana, jo īpaši MVU, arī ir svarīgs mērķis, kas uzsvērts Savienības izaugsmes stratēģijā
                     9
                  .
               
               
                  Ierosinātā iniciatīva un tās mērķi ir saskaņā ar Savienības MVU politiku, kas paredzēta Mazās uzņēmējdarbības aktā (Small Business Act jeb SBA)
                     10
                   un jo īpaši VII principā par palīdzību MVU izmantot iespējas, ko sniedz vienotais tirgus.
               
               
                  Tā ir arī saskaņā ar vienotā tirgus stratēģiju
                     11
                   un Normatīvās atbilstības un izpildes programmas (REFIT) mērķiem.
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
         
         
            
               
                  Šā priekšlikuma pamatā ir PVN direktīvas 397. pants. Minētajā pantā ir noteikts, ka Padome pēc Komisijas priekšlikuma ar vienprātīgu lēmumu pieņem vajadzīgos pasākumus, lai īstenotu PVN direktīvu.
               
            
            
               •Subsidiaritāte (neekskluzīvas kompetences gadījumā) 
            
            
               
                  Saskaņā ar subsidiaritātes principu, kā izklāstīts Līguma par Eiropas Savienību (LES) 5. panta 3. punktā, Savienības līmeņa darbības var veikt tikai tad, ja dalībvalstis pašas nevar pietiekami labi īstenot paredzētos mērķus un tādējādi ierosināto darbību mēroga vai seku dēļ tie ir labāk sasniedzami Savienības līmenī.
               
               
                  Jautājumus saistībā ar transportēšanu Kopienas iekšienē atbrīvojuma no PVN nolūkā pārrobežu tirdzniecības gadījumā var labāk reglamentēt Savienības līmenī, nevis atsevišķās dalībvalstīs, jo jebkurā gadījumā ir iesaistītas vairākas dalībvalstis. Turklāt PVN ir Savienības līmenī saskaņots nodoklis, un tādēļ, lai īstenotu jebkādas jaunas iniciatīvas par kāda konkrēta PVN direktīvas noteikuma īstenošanu, ir nepieciešams Komisijas priekšlikums grozīt PVN īstenošanas regulu.
               
               
                  Ierosināto pasākumu par dokumentāriem pierādījumiem, kas vajadzīgi, lai prasītu atbrīvojumu no PVN Kopienas iekšējām piegādēm, dalībvalstis ir pieprasījušas vienprātīgi, un tas liecina, ka rīcība Savienības līmenī, visdrīzāk, būs efektīvāka, jo valstu līmenī šāda rīcība nav izrādījusies pietiekami sekmīga.
               
            
            
               •Proporcionalitāte
            
            
               
                  Ierosinātais pasākums saistībā ar pierādījumiem par preču transportēšanu no vienas dalībvalsts uz citu ir mērķtiecīga reakcija uz konkrētu problēmu saistībā ar PVN noteikumu, ko ir izrādījies sarežģīti piemērot sistemātiskā un vienotā veidā un saistībā ar ko ir radušās problēmas gan nodokļa maksātājiem, gan nodokļu administrācijām.
               
            
            
               •Juridiskā instrumenta izvēle
            
            
               
                  Ar šo priekšlikumu groza Padomes Īstenošanas regulu (ES) Nr. 282/2011.
               
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Apspriešanās ar ieinteresētajām personām
            
            
               
                  Komisija ir izveidojusi divas darba grupas tehniska līmeņa diskusijām par PVN, proti, PVN nākotnes darba grupu un PVN ekspertu darba grupu. Šīs grupas apsprieda pašreizējās PVN sistēmas uzlabojumus, tostarp jautājumu par pierādījumu par preču transportēšanu no vienas dalībvalsts uz otru saistībā ar atbrīvojumu no PVN Kopienas iekšējām B2B preču piegādēm. Turklāt no 2016. gada 20. decembra līdz 2017. gada 20. martam tika rīkota sabiedriskā apspriešana, kurā saņemta 121 atsauksme
                     12
                  .
               
            
            
               •Ietekmes novērtējums
            
            
               
                  Tiek izdarīta atsauce uz atsevišķu ietekmes novērtējumu (SWD(2017)325 un tā kopsavilkumu SWD(2017)326), kas ir veikts cita starpā saistībā ar šo priekšlikumu.
               
               
                  Šā priekšlikuma ietekmes novērtējumu 2017. gada 14. jūlijā izskatīja Regulējuma kontroles padome (Ares(2017)3573962-SEC(2017)423). Padome sniedza pozitīvu atzinumu par priekšlikumu un vairākus ieteikumus, kuri tika ņemti vērā. Padomes atzinums un ieteikumi ir minēti 1. pielikumā Komisijas dienestu darba dokumentam par ietekmes novērtējumu, kas pievienots priekšlikumam.
               
            
            
               4.IETEKME UZ BUDŽETU
            
            
               Priekšlikumam nebūs nelabvēlīgas ietekmes uz Savienības budžetu.
            
            
               5.CITI ELEMENTI
            
            
               •Konkrēto priekšlikuma noteikumu detalizēts skaidrojums
            
            
               Komisija 1994. gadā vērsa Padomes un Eiropas Parlamenta uzmanību
                  13
                uz jautājumu par pierādījumiem, kas jāiesniedz, lai pierādītu, ka ir izpildīti nosacījumi atbrīvojumam, ko piemēro Kopienas iekšējām preču piegādēm. Jau tobrīd, proti, mazāk nekā divus gadus pēc tam, kad tika ieviests pašreizējais pārējas režīms nodokļa uzlikšanai Kopienas iekšējai tirdzniecībai (atbilstoši kuram B2B darījumiem ar precēm Kopienas iekšienē nosūtīšanas sākumpunkta dalībvalstī preču piegādei piemēro atbrīvojumu un galamērķa dalībvalstī uzliek nodokli par preču iegādi Kopienas iekšienē), Komisija norādīja, ka minētais jautājums rada sarežģījumus.
            
         
         
            
               Vēlāk notikušās diskusijas Savienības līmenī nevainagojās ar praktiskiem rezultātiem. Turklāt PVN īstenošanas regulā pašlaik nav paredzēti noteikumi šajā jomā, lai gan gadu gaitā Eiropas Savienības Tiesas judikatūrā ir skatīts jautājums saistībā ar pierādījumiem par atbrīvojumu, ko piemēro Kopienas iekšējām piegādēm
                  14
               .
            
            
               Taču apspriešanās procesā, kas tika sākts saistībā ar Zaļo grāmatu par PVN nākotni
                  15
               , daudzās atbildēs atkārtoti norādīts, ka šis jautājums ir liela problēma pašreizējā PVN sistēmā. Liela nozīme ir skaidriem un stabiliem noteikumiem, kas nodrošina uzņēmumiem juridisko noteiktību. Tajā pašā laikā nodokļu administrācijām ir jāspēj uzraudzīt atbrīvojumus un nodrošināt to pareizu piemērošanu, jo īpaši tādēļ, ka no nodokļa atbrīvotās Kopienas iekšējās piegādes bieži vien ir pārrobežu karuseļveida krāpšanas shēmu pamatelements.
            
            
               Ierosinātais risinājums ir ieviest atspēkojamu prezumpciju divos konkrētos gadījumos, kas ir saistīti ar sertificēta nodokļa maksātāja statusu. Attiecībā uz sertificēta nodokļa maksātāja statusu tiek izdarīta atsauce uz ierosināto tiesību aktu par galīgo PVN sistēmu Kopienas iekšējās tirdzniecības jomā.
            
            
               Pirmajā situācijā, proti, gadījumā, kad piegādātājs tieši vai trešā persona viņa vārdā transportē vai nosūta preces un piegādātājam ir sertificēta nodokļa maksātāja statuss, tiek ieviesta prezumpcija, ka preces tika transportētas no piegādes dalībvalsts (sākumpunkts) uz citu dalībvalsti, ja piegādātājam ir divi dokumenti, kas nav savstarpēji pretrunīgi (dokumentu saraksts ir iekļauts regulā) un kas apliecina transportēšanu. Tomēr nodokļu iestāde var atspēkot šo prezumpciju, pamatojoties uz pierādījumiem, kas liecina par to, ka preces netika transportētas no piegādes dalībvalsts uz citu dalībvalsti.
            
            
               Otrajā situācijā, proti, gadījumā, kad klients ir sertificēts nodokļa maksātājs un šis klients tieši vai trešā persona viņa vārdā transportē vai nosūta preces, tiek ieviesta prezumpcija, saskaņā ar kuru var uzskatīt, ka preces tika transportētas no piegādes dalībvalsts uz citu dalībvalsti, ja piegādātājam ir i) pircēja rakstisks paziņojums par to, ka pircējs vai cita persona viņa vārdā ir transportējis preces, un šajā paziņojumā ir norādīta preču galamērķa dalībvalsts (taču, nolūkā aizsargāt pircēja darījumdarbības konfidencialitāti nav nepieciešams atklāt precīzu galamērķi); un ii) divi dokumenti, kas nav savstarpēji pretrunīgi (dokumentu saraksts ir iekļauts regulā) un kas apliecina transportēšanu. Piegādātājs iekļauj i) punktā minēto paziņojumu savā uzskaitē, un šis paziņojums ir jāiesniedz ne vēlāk kā tā mēneša desmitajā dienā, kas ir pēc mēneša, kurā preces tika piegādātas. Šim laikposmam vajadzētu būt pietiekamam, lai pircējs varētu nodot informāciju, taču tajā pašā laikā tas nepārsniedz termiņu, kurā piegādātājam jāizsniedz rēķins (saskaņā ar PVN direktīvas 222. pantu — ne vēlāk kā tā mēneša piecpadsmitajā dienā, kas ir pēc mēneša, kurā tika piegādātas preces).
            
            
               Gadījumos, uz ko neattiecas minētās prezumpcijas, piemēram, tādēļ, ka iesaistītajiem nodokļa maksātājiem nav sertificēta nodokļa maksātāja statusa, piemēro pašreiz spēkā esošos noteikumus, kā tos interpretējusi Eiropas Savienības Tiesa.
            
            
               2017/0249 (NLE)
            
            
               Priekšlikums
            
            
               PADOMES ĪSTENOŠANAS REGULA,
            
            
               ar ko attiecībā uz dažiem atbrīvojumiem darījumiem Kopienas iekšienē groza Īstenošanas regulu (ES) Nr. 282/2011
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu
                  16
                un jo īpaši tās 397. pantu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               1)Savā rīcības plānā PVN jomā
                  17
                Komisija paziņoja savu nodomu nākt klajā ar priekšlikumu galīgajai pievienotās vērtības nodokļa (PVN) sistēmai pārrobežu tirdzniecībai uzņēmumu starpā dalībvalstīs. Padome savos 2016. gada 8. novembra secinājumos
                  18
                aicināja Komisiju ierosināt dažus uzlabojumus Savienības PVN noteikumos attiecībā uz pārrobežu darījumiem, cita starpā, lai noteiktu atbrīvojumu attiecībā uz Kopienas iekšējām piegādēm.
            
            
               2)Direktīvā 2006/112/EK ir paredzēti vairāki nosacījumi, kas jāizpilda, lai no PVN atbrīvotu preču piegādes saistībā ar dažiem Kopienas iekšējiem darījumiem. Viens no šādiem nosacījumiem paredz, ka precēm ir jābūt transportētām vai nosūtītām no vienas dalībvalsts uz citu.
            
            
               3)Tomēr dalībvalstu atšķirīgā pieeja šādu atbrīvojumu piemērošanā pārrobežu darījumiem ir radījusi sarežģījumus un juridisko nenoteiktību uzņēmumiem. Tas ir pretrunā mērķim veicināt Savienības iekšējo tirdzniecību un likvidēt fiskālās robežas. Tādēļ ir svarīgi konkretizēt un saskaņot nosacījumus, ar kādiem var piemērot atbrīvojumus.
            
            
               4)Ņemot vērā, ka pārrobežu krāpšana PVN jomā galvenokārt ir saistīta ar atbrīvojumu Kopienas iekšējām piegādēm, ir nepieciešams konkretizēt dažus apstākļus, kādos preces būtu jāuzskata par transportētām vai nosūtītām no piegādes dalībvalsts teritorijas.
            
            
               5)Lai nodrošinātu praktisku risinājumu uzņēmumiem un pārliecību nodokļu administrācijām, Īstenošanas regulā (ES) Nr. 282/2011
                  19
                tiek ieviestas divas atspēkojamas prezumpcijas attiecībā uz darījumiem, kuros iesaistīti sertificēti nodokļa maksātāji.
            
         
         
            
               6)Ņemot vērā, ka šajā regulā ietvertie noteikumi ir saistīti ar grozījumiem, kas attiecībā uz sertificētu nodokļa maksātāju ieviesti ar Padomes Direktīvu […]/ES
                  20
               , šī regula būtu jāpiemēro no dienas, kad tiek piemēroti minētie grozījumi. 
            
            
               7)Tādēļ Īstenošanas regula (ES) Nr. 282/2011 būtu attiecīgi jāgroza,
            
            
               IR PIEŅĒMUSI ŠO REGULU.
            
            
               1. pants
            
            
               Īstenošanas Regulas (ES) Nr. 282/2011 VIII nodaļā iekļauj šādu 2.a iedaļu:
            
            
            
               “2.a IEDAĻA
            
            
               Atbrīvojumi darījumiem Kopienas iekšienē 
            
            
               (Direktīvas 2006/112/EK 138. līdz 142. pants)
            
            
               45.a pants
            
            
               1.Direktīvas 2006/112/EK 138. panta piemērošanas nolūkā jebkurā no turpmāk minētajiem gadījumiem prezumē, ka preces ir nosūtītas vai transportētas uz galamērķi ārpus to attiecīgās teritorijas, bet Kopienā:
            
            
               (a)pārdevējs ir sertificēts nodokļa maksātājs Direktīvas 2006/112/EK 13.a panta izpratnē un norāda, ka viņš vai trešā persona viņa vārdā ir transportējusi vai nosūtījusi preces, kā arī viņam ir vismaz divi atsevišķi 3. pantā uzskaitīti pierādījumi, kas nav savstarpēji pretrunīgi un kas apstiprina transportēšanu vai nosūtīšanu;
            
            
               (b)pircējs ir sertificēts nodokļa maksātājs Direktīvas 2006/112/EK 13.a panta izpratnē, un pārdevējam ir šādi dokumenti:
            
            
               i) pircēja rakstisks paziņojums par to, ka viņš vai trešā persona viņa vārdā ir transportējusi vai nosūtījusi preces, un šajā dokumentā ir norādīta preču galamērķa dalībvalsts;
            
            
               ii) divi atsevišķi 3. punktā uzskaitīti pierādījumi, kas nav savstarpēji pretrunīgi un kas apstiprina transportēšanu vai nosūtīšanu.
            
            
               Pircējam b) punkta i) apakšpunktā minētais rakstiskais paziņojums ir jāiesniedz pārdevējam ne vēlāk kā tā mēneša desmitajā dienā, kas ir pēc mēneša, kurā preces tika piegādātas.
            
            
               2.Nodokļu iestāde var atspēkot 1. punktā minēto prezumpciju, ja ir norādes par pārdevēja vai pircēja nepareizu vai ļaunprātīgu rīcību.
            
            
               3.Piemērojot 1. punktu, kā transportēšanas vai nosūtīšanas pierādījumu pieņem šādus dokumentus:
            
            
               (a)pircēja vai viņa pilnvarotas personas parakstīts dokuments, kas apstiprina preču saņemšanu galamērķa dalībvalstī;
            
            
               (b)dokumenti saistībā ar preču transportēšanu vai nosūtīšanu, piemēram, parakstīts CMR dokuments vai pavadzīme, kravaszīme, rēķins par gaisa kravu pārvadājumiem, preču pārvadātāja izsniegts rēķins, apdrošināšanas polise attiecībā uz preču transportēšanu vai nosūtīšanu vai bankas dokumenti, kas pierāda maksājumu par preču transportēšanu vai nosūtīšanu;
            
         
         
            
               (c)valsts sektora iestāžu (amatpersonu), piemēram, notāru, izsniegti oficiāli dokumenti, kas apstiprina preču ievešanu galamērķa dalībvalstī;
            
            
               (d)galamērķa dalībvalstī izsniegta faktūra, kas apstiprina preču glabāšanu šajā dalībvalstī;
            
            
               (e)sertifikāts, ko galamērķa dalībvalstī izsniegusi šīs dalībvalsts profesionālā struktūra, piemēram, tirdzniecības vai rūpniecības palāta, un kas apstiprina preču galamērķi;
            
            
               (f)līgums starp pārdevēju un pircēju vai pirkuma pasūtījums, kurā norādīts preču galamērķis;
            
            
               (g)darījumā iesaistīto pušu korespondence, kurā norādīts preču galamērķis;
            
            
               (h)pircēja PVN deklarācija, kurā deklarēta preču iegāde Kopienas iekšienē.”
            
            
               2. pants
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               To piemēro no 2019. gada 1. janvāra.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  COM(2016) 148 final.
               
               
                  
                     (2)
                  Skatīt Komisijas 2017. gada darba programmu “Panākot tādu Eiropu, kas aizsargā, dod iespējas un aizstāv”, COM(2016) 710 final. 
                     
                  http://eur-lex.europa.eu/legal-content/LV/TXT/?qid=1487237841093&uri=CELEX:52016DC0710.
               
               
                  
                     (3)
                  Skatīt 
                  http://www.consilium.europa.eu/en/press/press-releases/2016/05/25-conclusions-vat-action-plan/.
               
               
                  
                     (4)
                  Padomes 2016. gada 8. novembra secinājumi par uzlabojumiem spēkā esošajos ES PVN noteikumos attiecībā uz pārrobežu darījumiem (Nr. 14257/16 FISC 190 ECOFIN 1023, 2016. gada 9. novembris).
                     
                  http://data.consilium.europa.eu/doc/document/ST-14257-2016-INIT/lv/pdf.
               
               
                  
                     (5)
                  Padomes Īstenošanas regula (ES) Nr. 282/2011 (2011. gada 15. marts), ar ko nosaka īstenošanas pasākumus Direktīvai 2006/112/EK par kopējo pievienotās vērtības nodokļa sistēmu (pārstrādāta versija) (OV L 77, 23.3.2011., 1. lpp.).
               
               
                  
                     (6)
                  Padomes Direktīva 2006/112/EK (2006. gada 28. novembris) par kopējo pievienotās vērtības nodokļa sistēmu (OV L 347, 11.12.2006., 1. lpp.).
               
               
                  
                     (7)
                  2017. gada izaugsmes pētījums; skatīt 
                  https://ec.europa.eu/info/publications/2017-european-semester-annual-growth-survey_en
                  .
               
               
                  
                     (8)
                  
                  EMPACT prioritātes
                   (Eiropas daudznozaru platforma pret noziedzības draudiem)
                  .
               
               
                  
                     (9)
                  “Eiropa 2020” — stratēģija gudrai, ilgtspējīgai un integrējošai izaugsmei; skatīt 
                  http://eur-lex.europa.eu/LexUriServ/LexUriServ.do?uri=COM:2010:2020:FIN:EN:PDF
                  .
               
               
                  
                     (10)
                  Komisijas paziņojums Padomei, Eiropas Parlamentam, Eiropas Ekonomikas un sociālo lietu komitejai un Reģionu komitejai “Vispirms domāt par mazākajiem” Eiropas Mazās uzņēmējdarbības akts “Small Business Act” (COM(2008) 394 final).
               
               
                  
                     (11)
                  Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Vienotā tirgus pilnīgošana — plašākas iespējas cilvēkiem un uzņēmējdarbībai” (COM(2015) 550 final).
               
               
                  
                     (12)
                  Attiecībā uz apspriešanos ar ieinteresētajām personām skatīt Komisijas dienestu darba dokumenta 2. pielikumu “Ietekmes novērtējums, kurš pievienots Priekšlikumam Padomes direktīvai, ar ko attiecībā uz pievienotās vērtības nodokļa sistēmas konkrētu noteikumu saskaņošanu un vienkāršošanu groza Direktīvu 2006/112/EK un ievieš galīgo sistēmu nodokļa uzlikšanai tirdzniecībā starp dalībvalstīm” un attiecīgās sabiedriskās apspriešanas rezultātus:
                  https://ec.europa.eu/taxation_customs/consultations-get-involved/tax-consultations_en.
                   
               
               
                  
                     (13)
                  Komisijas ziņojums Padomei un Eiropas Parlamentam par to, kā darbojas pārejas režīms PVN uzlikšanai Kopienas iekšējai tirdzniecībai (COM(94) 515, galīgā redakcija, 1994. gada 23. novembris).
               
               
                  
                     (14)
                  Skatīt, piemēram, spriedumu Teleos, C-409/04, ECLI:EU:C:2007:548, 2007. gada 27. septembris; Collée, C-146/05, ECLI:EU:C:2007:549, 2007. gada 27. septembris; Twoh International, C-184/05, ECLI:EU:C:2007:550, 2007. gada 27. septembris; Euro Tyre Holding, C-430/09, ECLI:EU:C:2010:786, 2010. gada 16. decembris; VSTR, C-587/10, ECLI:EU:C:2012:592, 2012. gada 27. septembris; Mecsek-Gabona, C-273/11, ECLI:EU:C:2012:547, 2012. gada 6. septembris; un Traum, C-492/13, ECLI:EU:C:2014:2267, 2014. gada 9. oktobris.
               
               
                  
                     (15)
                  Zaļā grāmata par PVN nākotni — Virzībā uz vienkāršāku, stabilāku un efektīvāku PVN sistēmu (COM(2010) 695); Komisijas dienestu darba dokuments — Pavaddokuments Zaļajai grāmatai par PVN nākotni — Virzībā uz vienkāršāku, stabilāku un efektīvāku PVN sistēmu (SEC(2010) 1455, 1.12.2010.).
               
               
                  
                     (16)
                  OV L 347, 11.12.2006., 1. lpp.
               
               
                  
                     (17)
                  Komisijas Paziņojums Eiropas Parlamentam, Padomei un Eiropas Ekonomikas un sociālo lietu komitejai par rīcības plānu PVN jomā “Ceļā uz vienotu ES PVN zonu — laiks pieņemt lēmumu” (COM(2016)148 final, 7.4.2016.).
               
               
                  
                     (18)
                  Padomes 2016. gada 8. novembra secinājumi par uzlabojumiem spēkā esošajos ES PVN noteikumos attiecībā uz pārrobežu darījumiem (Nr. 14257/16 FISC 190 ECOFIN 1023, 2016. gada 9. novembris).
               
               
                  
                     (19)
                  Padomes Īstenošanas regula (ES) Nr. 282/2011 (2011. gada 15. marts ), ar ko nosaka īstenošanas pasākumus Direktīvai 2006/112/EK par kopējo pievienotās vērtības nodokļa sistēmu (OV L 77, 23.3.2011., 1. lpp.).
               
               
                  
                     (20)
                  Padomes Direktīva [...]/ES [...], ar ko Direktīvu 2006/112/EK groza attiecībā uz pievienotās vērtības nodokļa sistēmas atsevišķu noteikumu saskaņošanu un vienkāršošanu un galīgās nodokļa uzlikšanas sistēmas ieviešanu tirdzniecībā starp dalībvalstīm (OV L [...]).